Eusi Reis uf Australiä het gar nöd besser chönä afangä als miteme Upgrade id Business Class. Super Ässä, Cüpli & Wii so vill mer mag trinkä. Flüge chan sogar lässig si. Leider is dänn aber ab Singapore wider id Holzklass.  Nachdem mer eus scho richtig a di  asiatische Prisä gwöhnt händ, isch in Australiä nüt meh gsi mit "chum lass eus eis go trinkä oder ässä". Mir händ eus grad än Camper gmietet, so dass mer Ässä, Schlafä und umäreisä i eim gha händ. Da dä Camper scho än riisä Teil vo eusem Budget gschluckt hät, hämmer eusi Aktivitäte uf Strand und Natur (das wo gratis gsi isch) müässä beschränkä. Zwei Usflüg (1.5 Täg) hämmer eus no gönnt. (isch so tür gsi wiä dä Food für 3 Wuchä!) Da grad Buckelwalsaison gsi isch, hämmer eus das nöd neh lah. Isch würkli mega  kuul gsi, d'Wal chömäd mega nöch äs Boot und performed sogar no. Als zweits simmer no uf Fraser Island, di gröscht Sandinslä uf dä Wält. Teerti Strassä gits det nöd und d'Hauptstrass isch am Strand entlang. (nur bi Ebbe, suscht häsch Päch gha) Schlussäntli hämmer doch fascht 3000 Kilometer zruggleit und au dementsprächend gnueg Ziit im Auto verbracht.  Praktisch jedes Stedtli gseht so us als wär's äs Feriädorf und s'Durchschnittsalter bewegt sich oft im Bereich Altersheim. Mir glaubed, mir chömäd i 40  Jahr nomal… Nei, s'Land isch würkli mega schön, d'Lüt sehr nett, aber snächschtmal packemer chli meh Gäld i…